maidir le Treoir 2012/27/AE ó Pharlaimint na hEorpa agus ón gComhairle maidir le héifeachtúlacht fuinnimh [arna leasú le Treoir 2018/XXX/AE] agus Rialachán (AE) 2018/XXX ó Pharlaimint na hEorpa agus ón gComhairle [Rialachas an Aontais Fuinnimh] a oiriúnú de dhroim tharraingt siar na Ríochta Aontaithe as an Aontas Eorpach

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

I bhfianaise tharraingt siar na Ríochta Aontaithe as an Aontas Eorpach tá gá leis an togra seo le haghaidh Cinneadh ó Pharlaimint na hEorpa agus ón gComhairle lena noiriúnaítear Treoir 2012/27/AE [arna leasú le Treoir 2018/XXX/AE] maidir le héifeachtúlacht fuinnimh agus Rialachán (AE) 2018/XXX [Rialachas an Aontais Fuinnimh].

An 29 Márta 2017, chuir an Ríocht Aontaithe isteach fógra á rá go raibh rún aici tarraingt siar as an Aontas de bhun Airteagal 50 den Chonradh ar an Aontas Eorpach. Dá réir sin, mura ndaingneofar comhaontú um tharraingt siar ina leagfar síos dáta eile, scoirfidh dlí uile an Aontais, an dlí príomhúil agus an dlí tánaisteach araon, d’fheidhm a bheith aige maidir leis an Ríocht Aontaithe an 30 Márta 2019, 00:00u (Am Lár na hEorpa) (“dáta an tarraingt siar”). Táthar i mbun caibidlíochta leis an Ríocht Aontaithe d’fhonn teacht ar chomhaontú um tharraingt siar.

Thairis sin, i gcomhréir le hAirteagal 50(3) den Chonradh ar an Aontas Eorpach, féadfaidh an Chomhairle Eorpach a chinneadh d’aon ghuth, agus i gcomhaontú leis an Ríocht Aontaithe, go scoirfidh na Conarthaí d’fheidhm a bheith acu tráth níos déanaí.

Leis an togra seo, cumhdaítear Treoir 2012/27/AE ó Pharlaimint na hEorpa agus ón gComhairle an 25 Deireadh Fómhair 2012 maidir le héifeachtúlacht fuinnimh [arna leasú le Treoir 2018/XXX/AE] agus Rialachán (AE) 2018/XXX [Rialachas an Aontais Fuinnimh]. Cumhdaítear 28 mBallstát (“AE28”) sna figiúirí tomhaltais fuinnimh do 2030 a thugtar sa dá ghníomh dlí.

Is é 32.5 %, ar a laghad, sprioc éifeachtúlachta fuinnimh an Aontais do 2030 a leagtar síos le Treoir 2012/27/AE, arna leasú le Treoir 2018/XXX/AE, agus ceanglaítear le Treoir 2012/27/AE ar na Ballstáit rannchuidithe táscacha náisiúnta um éifeachtúlacht fuinnimh a shocrú. Agus é sin á dhéanamh acu, ba cheart do na Ballstáit tomhaltas fuinnimh an Aontais do 2030 a chur san áireamh. Le Rialachán (AE) 2018/XXX [Rialachas an Aontais Fuinnimh], ceanglaítear ar na Ballstáit tomhaltas fuinnimh an Aontais do 2030 a chur san áireamh sa phróiseas lena socraítear a rannchuidiú i leith spriocanna éifeachtúlachta fuinnimh an Aontais do 2030. Tá tomhaltas fuinnimh ar leibhéal an Aontais ábhartha, freisin, don mheasúnú ón gCoimisiún Eorpach ar an dul chun cinn atá á dhéanamh i dtreo spriocanna an Aontais a ghnóthú le chéile.

Is é 32.5 %, ar a laghad, príomhsprioc éifeachtúlachta fuinnimh an Aontais do 2030 agus, leis an Treoir athbhreithnithe maidir le hÉifeachtúlacht Fuinnimh, sloinntear an phríomhsprioc sin i luachanna absalóideacha nach mó ná 1 273 Mtoe de thomhaltas fuinnimh phríomhúil agus nach mó ná 956 Mtoe de thomhaltas fuinnimh deiridh le haghaidh Aontas ina bhfuil 28 mBallstát. Ríomhtar na luachanna sin trí réamh-mheastacháin chás tagartha PRIMES 2007 le haghaidh an Aontais in 2030 a laghdú 32.5 %. Is é atá sna réamh-mheastacháin le haghaidh AE27, gan an Ríocht Aontaithe a áireamh, leibhéil tomhaltais fuinnimh absalóideacha nach mó ná 1 128 Mtoe de thomhaltas fuinnimh phríomhúil agus nach mó ná 846 Mtoe de thomhaltas fuinnimh deiridh in 2030 faoi seach.

Mar gheall ar tharraingt siar na Ríochta Aontaithe as an Aontas, ní mór figiúirí tomhaltais fuinnimh an Aontais do 2030 a choigeartú do chás 27 mBallstát. Tá an tathrú sin bunaithe ar na bunfhigiúirí samhla fuinnimh céanna agus, dá réir sin, is féidir a mheas gur oiriúnú teicniúil é.

•Comhsheasmhacht le forálacha beartais atá sa réimse beartais cheana

N/B

•Comhsheasmhacht le beartais eile de chuid an Aontais

N/B

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é an Conradh ar Fheidhmiú an Aontais Eorpaigh, agus go háirithe Airteagal 192(1) agus Airteagal 194(2) de, an bunús dlí leis an togra. Is é sin an bunús dlí freisin le Treoir 2012/27/AE maidir le héifeachtúlacht fuinnimh [arna leasú le Treoir 2018/XXX/AE] agus Rialachán (AE) 2018/XXX [Rialachas an Aontais Fuinnimh] arna leasú leis an togra seo. Is iomchuí an Conradh a úsáid toisc go bhfuil bunús dlí sonrach ann i gcomhair cúrsaí fuinnimh.

•Coimhdeacht (maidir le hinniúlacht neamheisiach)

Urramaítear prionsabal na coimhdeachta agus prionsabal na comhréireachta go hiomlán. Tá gá le gníomhaíocht ón Aontas faoi phrionsabal na coimhdeachta (Airteagal 5(3) CAE) mar go mbaineann sé le hoiriúnaithe ar ghníomhartha dlí ar achtaigh an tAontas iad.